Chinesische_Astrologie
Dr erst Pfad: Ds Geburtsjohr
Wenme vor garnid langer Zit in Peking ä Rikscha-Fahrer nach sim Auter gfrogt hät, so wäri d Antwort gsi, är sig ä Hung oder ä Ratte oder ä Güggu. Das, was villech nachere unverschämte Replik ufene rächt ufdringlechi Frog usgseh hät, wär in Würklichkeit numme ä ganz sachlechi Uskunft gsi. Bis 1949, auso bis zur kommunistische Revolution, hei d Chinese jedes Johr mitem Name vom Tier bennetn. Dohär isches füre eifach Maa witus intressanter gsi, ds erfahre, dass öpper Has gsi isch, aus wenme ihm 1939 aus Geburtsjohr agäh hät. De jedem Johr si bestimmti Eigeschafte zugsproche worde, wo sich uf aui Ereigniss, ischliesslich dr Geburte, uswürke und mitem Tier zämmeghange si, dessä astrologischem Ifluss ds Johr ungersteut gsi isch. D Sitte, jedes Johr amene angere Tier zuedsordne, het öppe im 6. Johrhundert v. Chr. agfange und isch sithär i unungerbrochener Foug fortgsetzt worde. Isgesamt gits äs dutzend Tier, so dass sich dr Zyklus nach jedem zwöufte Johr widerhout. Nach dr Theorie besitzt jede, wo i eim vo dene Joh gebore worde isch, ganz bestimmti Eigeschafte und Atriebschräft. Äs isch eigentlech ds gliche Prinzip, wo üs us dr westliche Astrologie mit ihrem Tierkreis vertrout isch, numme bezieht sich die uf Monate, dr chinesisch drgäge uf Johr. Äs wäri natürlech absurd, ds bhoupte, dass sich aui Mönsche mitem gliche Geburtsjohr gliche. Aber äs git sicher ou Gmeinsamkeite, ähnlechs Verhaute, ähnlechs Usgseh, so wied Ching i paarne Länder die glichi Schueuuniforme träge, drunger aber usprägti Individualiste si. Drüber use söue Tiger-Mönsche vom Johr 1950 Gmeinsamkeite mitde Tiger vo 1938 und säubstverständlech ou mit dene vo 1926 ha. D Ching, wo im Johr 1974 gebore worde si, si äbeso Tiger wie die, wo im Johr 1986 ds Liecht vor Wäut erblickt hei. Wenmeh chli drüber nochedänkt, lüchtet eim dä Zämmehang i. Äs cha sehr wou Verbingige zwüsche Mönsche gäh, wo im Auter 12 Johr vonenag entfärnt si. Das isch ä ganz sonderbari Zwüschestuefe, chürzer aus ä ganze Generationsschritt (1 Generation = 25 Johr), länger aus dr normau Autersungerschiid vore Fründesgruppe. Äs isch nid ds Verhäutnis zwüsche Eutere und Ching, ou nid das zwüsche Gschwüschterte, aber äs cha ä töifi seeleschi Verbingig si, wo sich us dr Weisheit vode chinesische Tierjohr ergit. Dä uraut Reige vode Tier isch uf verschideni angeri Zititeilige übertrage worde. Ursprünglech chert är ir Iteilig vom Tag i zwöuf Zwöistundeabschnitt wider und das uf dere Ornig beruehe d Gestzt vom scho erwähnte füfte Pfad. Bis zum hütige Tag wird die Zwöuferornig uf üse eiget Tierkreis übertrage. Äs isch jedoch chli kompliziert, ä ganz genaui Überistimmig zwüsche de Stärnzeiche vo beidne System ds finge. Fürd Chinese säuber entspricht d Ratte am Widder, dr Büffu üsem Stier und sie löh sich nach däm Schlüssu die beide Kreise parallel loufä. Das verddirbt vermuetlech ds ganze ursprüngliche System, wo vermuetlich de Tier mitde Johreszite verbunge het, i dene sie sich am aktivste verhaute. Gustave Schlegel, ä Kenner vor Materie, schloht vor, dr Güggu mitem Oktober i Verbingig ds bringe, wöu dr Güggu vo Natur us äs prächtigs, aber ou sehr agriffslustigs Wäse isch und wöumeh sich im aute China immer im Oktober fürne Chrieg grüstet het. Schlange beände ihre Winterschlof im Früehlig, Hase wärfe ds erschte mau im März oder Apriu, Tiger föh ihri Wanderschaft im Mei a, Ratte si ide heissischte Tage im Juli am zaurichste und Söi hetme im Ougste usetribe, drmit sie d vo Wasser vougsogeni Ärde pflüegte und düngte. Für angeri Outore bestöh Parallenlene zwüsche dr Schlange undem Oktober-Novämber-Zeiche vom Skorpion, am Ross undem Novämber-Dezämber-Zeiche Schütz, wo jo immer ir Sagegstaut vom Minotaurus abbiudet wird, haub Ross, haub Mönsch, während d Geiss am Wiehnachtszeiche vom Steibock entspräche söu. Wägtmeh die verschidene Theorie über d Entsprächige zwüschem cinesische undem obeländische Tierkreis gägenang ab, so chame summarisch fougendi Parallelene feststeue: